
1 октомври, Ден на възрастните хора

1 октомври е Международният ден на възрастните хора. Датата е официално определена на 14 декември 1990 г. с решение на Общото събрание на ООН. На този ден отдаваме необходимото уважение към хората от третата възраст и на това, което те са направили за обществото ни. Денят има за цел да повиши осведомеността относно проблемите, засягащи възрастните хора, а също така е ден, в който да оценим приноса им към обществото. Доклад на ООН за 2011 г. гласи, че по света възрастните хора са изложени на риск от бедност, дискриминация и насилие и че обикновено нямат услуги и мерки, предназначени за тях. Това от своя страна може да повлияе на психическото състояние на възрастните хора, като самоуважение и качество на живот. Населението в България масово застарява, раждаемостта намалява, а селата се обезлюдяват. Имайки предвид това, се изисква да се обърне по-голямо внимание на конкретните нужди и предизвикателства, пред които са изправени хората от третата възраст. Всяко човешко същество желае любов и обич, а по-възрастните хора не правят изключение. Голяма част от тези хора живеят в самота, бедност и болести. За един възрастен човек са от изключителна важност домашният уют и медицинската грижа. Но той има нужда и от добра дума, от любов, от нечия история, от искрена усмивка. Възрастният човек е като детето – той вижда със сърцето си, усеща с душата си и се радва на малките неща. Пътят, който е изминал досега е нашият житейски урок. Неговата лична история е историята на нашето съзряване. На всички баби и дядовци ние трябва да отдадем необходимото.

В рамките на своите компетенции Министерството на труда и социалната политика (МТСП) активно участва в изпълнението на Комуникационната стратегия за информация и публичност на присъединяването на България към еврозоната. Приоритет в комуникационните дейности на министерството е предоставянето на българските граждани на обективна и проверена информация на достъпен език с цел ограничаване на дезинформацията и преодоляване на притесненията сред част от обществото във връзка с приемането на единната европейска валута в страната ни. Основната цел на комуникационните дейности на МТСП е да отговори на притесненията на хората и да им предостави информация какви ще са промените в тяхното ежедневие и какви са правата им след въвеждането на еврото в България. Целевата група на кампанията са представителите на уязвимите групи и хората в неравностойно положение. За изпълнението на тази цел министерството ще създаде, отпечата и разпространи 150 000 информационни брошури. Съдържанието им ще е насочено към хора, получаващи пенсии, различни видове социални плащания: семейства с ниски доходи; безработни; хора с увреждания; родители на деца с увреждания;  хора, ползващи социални услуги; както и други представители на уязвимите групи.

Брошурите ще дават отговори на въпроси от типа: Как ще се превалутират пенсии, обезщетения и помощи? Необходимо ли е хората да подават документи, за да получат социалните си плащания в евро? Как и къде мога да обменя левовете си в евро? Къде мога да подам сигнал при нередности? Трябва ли да подписвам нов трудов договор, след като България стане член на еврозоната?

Представителите на хората с увреждания направиха редица предложения относно кампанията – мобилни екипи да раздават пенсии на самотни хора, възрастни и трудноподвижни лица в отдалечени населени места без пощенски станции, пластики за разпознаване на банкнотите за хора със зрителни увреждания и др. Те ще участват в кампанията като предоставят информация на хората с увреждания чрез своите структури по места.
По-добре заедно и заедно по-добри?
Децата със СОП в Образователната система

Нека започнем оттам какво е СОП (Специални образователни потребности). На страницата си от МОН обясняват, че “Специални образователни потребности може да възникнат при сензорни увреждания, физически увреждания, множество увреждания, интелектуални затруднения, езиково-говорни нарушения, специфични нарушения на способността за учене, разстройства от аутистичния спектър, емоционални и поведенчески разстройства.” С други думи, това понятие обхваща група от деца, които имат по-специални нужди при обучението си, причините за които може да са много разнообразни. Едни деца може да са незрящи, други с нарушен слух или говор, някои може да са с ДЦП, да имат дислексия, диспраксия, да са аутисти, да имат СДВХ, да имат интелектуални затруднения, и много други. И както всяка дете в норма е различно, така и децата със СОП се различават в нуждите и потребностите си и не могат да се сложат под общ знаменател.

Специалните нужди при обучението на тези деца изискват предоставяне на подходящи условия, материали и подкрепа, за да се гарантира, че имат равен достъп до образование. Ето няколко примера за приспособяване на учебния процес и материали за специфичните им нужди:

За незрящи деца:

Предоставяне на брайлови учебници или материали.

Предлагане на аудиозаписи на учебници или лекции.

Предоставяне на тактилни карти или диаграми.

Прилагане на помощни технологии като екранни четци.

Гарантиране, че класните стаи са добре осветени и свободни от препятствия.

Предоставяне на допълнително време за изпълнение на задачи и изпити.

За деца с увреден слух:

Осигуряване на преводачи на езика на знаците или за водене на бележки.

Инсталиране на микрофони или усилвателни устройства в класните стаи.

Предоставяне на видеоклипове с надписи или преписи на аудио материали.

Учителите трябва да са обърнати към класа, когато говорят.

Предоставяне на визуални средства и писмени инструкции.

Разрешаване на алтернативни методи за комуникация като имейл или съобщения.

Деца с дислексия:

Предоставяне на удължено време за задачи за четене и изпити.

Предоставяне на софтуер за преобразуване на текст в реч или аудиокниги.

Използване на подходящи за дислексия шрифтове и форматиране в писмени материали.

Предоставяне на структурирани стратегии за водене на бележки.

Предоставяне на помощна технология като софтуер за преобразуване на говор в текст.

Осигуряване на подкрепа от връстници или преподаватели за четене и разбиране.

Деца със СДВХ (синдром на дефицит на вниманието и хиперактивност):

Осигуряване на места в предната част на класа.

Разбиване на задачите на по-малки, лесно изпълними стъпки.

Предоставяне на визуални графици или органайзери.

Разрешаване на почивки по време на уроците.

Прилагане на ясни и последователни рутинни процедури.

Използване на мултисензорни методи на обучение.

Предоставяне на допълнително време за изпълнение на задачи и изпити.

Деца с физически увреждания:

Гарантиране, че класните стаи и съоръженията са достъпни за инвалидни колички.

Осигуряване на ергономични мебели или регулируеми бюра.

Осигуряване на допълнително време за движение или почивка.

Предоставяне на помощни технологии, като например гласово активиран софтуер.

Предлагане на помощ за задачи, изискващи физическо движение.

Прилагане на принципите на универсален дизайн в обучителните материали и дейности.

Деца с разстройство от аутистичния спектър (ASD):

Предоставяне на ясни и структурирани инструкции.

Създаване на тиха среда с ниска стимулация за учене.

Позволяване на почивки или възможности за сензорна регулация.

Използване на визуални графици или социални истории за обяснение на рутините.

Осигуряване на определено място за почивка или декомпресия.

Предлагане на подкрепа или обучение по социални умения.

Защо СОП се е превърнало в обидна дума?

От край време специалните образователни потребности погрешно се отъждествяват в най-добрия случай с лошо възпитание, и в най-лошия – с умствено изоставане или психично заболяване, и автоматично се противопоставят на идеята за “нормални” деца. Споменаването на СОП предизвиква множество проблеми, например при записване на детето в училище, занимални, спортни клубове и т.н.

Причините за това се крият в миналото, когато хората със специални образователни потребности или увреждания често са били изолирани и крити от обществото, поради погрешни схващания и остарели традиции.

В исторически план уврежданията често са били разглеждани през медицинска призма, където хората с увреждания са били смятани за „развалени“ или „дефектни“ и нуждаещи се от медицинско лечение или изолация от обществото. Тази перспектива допринася за сегрегацията на хората с увреждания в специализирани институции или училища.

Съществували са широко разпространен страх и стигма около уврежданията. Хората с увреждания често се разглеждат като неспособни да допринесат за благото на обществото или се възприемат като тежест за техните семейства или общности.

Често съществува липса на разбиране и осведоменост за различните нужди и способности на хората с увреждания и без подходящи познания и информираност относно уврежданията, обществото е склонно да маргинализира и изолира хората със специални образователни потребности.

Независимо от специфичните си потребности, децата със СОП имат право на равен достъп до обучение като връстниците си в норма, и с подходяща подкрепа, те имат шанс да развият знанията и способностите си. В съвременното общество, интеграцията на децата с увреждания и специални нужди в образователните институции е от ключово значение за изграждането на по-толерантно и успешно общество. За децата със СОП приобщаващото образование означава социална интеграция, развитие на способности и самоувереност и естествено – академичен успех.

Но за останалите деца в клас, където има дете със СОП, също има положителни страни от приобщаването. 

Присъствието на деца със СОП в класната стая помага на останалите ученици да развият по-висока степен на емпатия и разбиране към хора с различни нужди и способности. Едва ли има две мнения по въпроса, че обществото ни страда от тежък дефицит на емпатия и чувство за общност.

Интеракцията с различни хора оформя мисленето на децата и ги учи да ценят и приемат разнообразието. 

Останалите деца в класа могат да научат много от начина, по който се справят децата с увреждания с предизвикателствата и да ги възприемат като пример за сила и упоритост.

Няма как да не признаем, че присъствието на ученици със специални образователни потребности би могло и да затрудни техните връстници без увреждания или такива потребности, в зависимост от няколко фактора, включително специфичните нужди на учениците, нивото на предоставената подкрепа и приобщаващите практики, прилагани в образователната среда. Важно е да се осъзнае, че образованието е споделена отговорност, която включва сътрудничество между учители, администратори, ученици и семейства. Училищата могат да сведат до минимум всяко потенциално отрицателно въздействие и да увеличат максимално ползите от приобщаващото образование за всички ученици, създавайки учебна среда, в която всеки ученик може да процъфтява и да успява.

ХХIХ Национален туристически събор на Съюз на глухите в България се проведе в Пампорово, едно от емблематичните места в България, където спортът и туризмът покоряват с красота и мъдрост. А традицията на СГБ да организира всеки път туристическите събори на различни кътчета в страната ни, сега ни доведе в едно от най-магичните- обвито в легенди за красота и много любов. Още преди обявения час за общия сбор, туристическият хъс  вече беше отвел много от участниците по забележителностите на природата и на културата около Пампорово. имаше много обекти за виждане по пътя към курорта - Асеновата крепост, Бачковският манастир, Ягодинската пещера, Планетариума в Смолян, връх „Снежанка”... За да усетят всички онази красота и онова преклонение пред природата и създаденото от човека за нея, които пречистват душата и дават сила. Другият ден донесе вече и възможности за разходка и за малки удоволствия. Кристалното време и доброто слънце отведоха повечето от участниците до връх „Снежанка”. Прекрасна екскурзия с лифта в покоя на най-високите борове в България, И до върха, където мнозина посетиха кулата. И видяха... рая. Красиво, много красиво! Всичко това, в очакване на най-важното събитие - тържеството за ХХIХ Национален туристически събор на Съюза на глухите в България. Тържеството започна в четири и половина след обяд и се проведе на най-широката планинска поляна в Пампорово, на специално издигната сцена със специално оградено място.  Водеща на програмата и на тържествения концерт беше Катрин Хаджицинова, А ние усетихме себе си и тържеството на нашия дух. С много аплодисменти бе съпроводено словото на председателя на СГБ г-н Николай Нинов при откриването.

„Добре дошли на всички! - каза той. - Радвам се да ви видя тук. Радвам се, че всички глухи от цяла България се събрахме сега и отново показваме нашето единство. Тук всички дойдохме за да се срещнем с близки, с приятели, и познати. И отново да спазим изконната наша традиция да се виждаме и да се събираме всички всяка година. В България, като страна и като наша държава, ние глухите, сме изявена и родолюбива общност. И продължаваме вече толкова много години да доказваме не само тук в България, но и на света, че сме единни, че сме заедно, че сме глухите хора, които обичаме да се събираме и да живеем заедно. Тук и сега, в Пампорово, ние отново да показваме на света, че държим на нашето единство и на нашата цялост”.
Българското чудо на конкурса „Мис и мистър глухи свят, Европа и Азия 2025“

На 24 юли в 18.00 ч., с полет от Прага на летище „Васил Левски? – София грейна истинската, младата, чаровната и усмихната световна красота! В София пристигнаха победителите в най-престижния световен конкурс за красота за глухи: „Мис и мистър глухи Свят, Европа и Азия 2025“, (Miss&Mister Deaf World, Europe & Asia 2025) Красивата корона и красивата усмивка на Синди Скечелиева от Асеновград, коронована за „Мис Глуха Европа 2025г.” (Miss DeaEurope 2025), блеснаха първи в големия салон, а после всички видяха и строгата сила и джентълменска осанка на Николай Корчев от Пловдив, който стана „Мистър Глух Свят 2025г.” (Mister Deaf World. Един от най-щастливите хора на летището беше г-н Николай Нинов, председателят на СГБ Усмивката му грееше, а радостта му завладяваше всички. И не случайно. Под неговото председателство и ръководство, за първи път в близо 100-годишната история на СГБ наши членове печелят европейски и световни първи награди. При това заедно, в една година, на един конкурс. А какво означава това за него - отговаря така:

–Гордост е малка дума за това, което чувствам и изживявам сега, заедно с всички, които са тук. Това е удовлетворение от една сбъдната моя цел за издигането на много високо ниво на авторитета на глухите хора в България. Като никога до сега, авторитетът на нашата общност вече е издигнат не само на национално ниво, а направо на световно равнище."
Тишина, СГБ

Съюз на слепите в България

Първи спектакъл за незрящи

с аудио описание у нас.

Създадоха първия спектакъл за незрящи с аудио описание в държавен театър у нас. „Четирите споразумения“ се изигра пред пълна зала в Сатиричния театър „Алеко Константинов“. Калина е незряща и с огромно вълнение посети театралната постановка. „Много ми е приятно, че успях да се запозная със сцената и с нещата, които се случват около нея и нямам търпение да видя какво е различното в това преживяване. Това, че аз до момента не съм била, само говори, че има липса на такъв тип преживявания“, сподели тя. Преди постановката незрящата публика премина през т. нар. „тактилен тур“ – запознават се отблизо с важните елементи от сценографията, костюмите и артистите на сцената. „Аудио описанието наистина променя преживяването на незрящите хора, а незрящите хора са една много ценна публика“, заяви Цвета Балийска, основател на театър и академия „Драмеди“. Представленията за незрящи са предизвикателство – не само за екипа при подготовката им, но и за актьорите.

„Фактът, че има много незрящи хора в публиката е още по-красиво, защото има друга гледна точка на представлението, която може да се усети извън визията. За мен не е толкова важно да изглеждам добре, а самата информация, която е жизнено важна, наистина да се живее добре, да стигне до всички зрители.

Компанията Neuralink на Илън Мъск е 
започнала разработването на бионично око

Neuralink обяви разработването на Blindsight – система, предназначена да помага на хора с пълна загуба на зрение поради увреждане на очите или зрителния нерв. Проектът се осъществява съвместно с изследователи от Калифорнийския университет в Санта Барбара и университета „Мигел Ернандес“ в Елче. Целта на проекта е да се създаде устройство, което може да компенсира слепотата чрез стимулиране на зрителната кора. Технологията използва електрически импулси, генерирани от данни, заснети от камера. Пациентите ще могат да изпълняват задачи като разпознаване на лица, придвижване в пространството, четене на текст и извършване на ежедневни дейности. Технологията не възстановява естественото зрение, а създава изкуствена форма на визуално възприятие за изпълнение на практически задачи. Изследването използва изкуствен интелект за анализиране на визуалната информация и подчертаване на ключовите елементи. На настоящия етап проектът се намира в изследователска фаза. Провеждат се експерименти с пациенти, които вече имат зрителни импланти, включително технологията CORTIVIS. Участниците изпълняват задачи за тестване на техниките за стимулиране на мозъка. Участват и доброволци със запазено зрение, за да се сравнят резултатите. Участието на пациенти с имплантите на Neuralink ще започне на по-късен етап, след като бъде завършено разработването на подходящи устройства. Все още не са проведени тестове на слепота върху хора. Търговската реализация на технологията се очаква не по-рано от 2030 г. Преди това трябва да се финализират протоколите за стимулация, да се усъвършенстват алгоритмите за анализ на визуалните данни и да се направи оценка на възприятието на пациентите.

***

Държавното първенство по табла за незрящи събра 56 участници

56 участници от 24 отбора събра Държавното първенство по табла за незрящи. Шампионатът се проведе от 6 до 9 септември 2025 в гр. Обзор, хотел "Хоризонт". Званието "Най-добър табладжия" извоюва Тодор Георгиев от СКХУ "Бялата лястовица" (Габрово). Негов подгласник стана Владимир Маринов от СКИ "Дунав 2013" (Русе), а бронзът грабна Теодора Обретенова от СКХУ "Успех" (Дряново). Лилия Петева от ТО на ССБ Плевен показа едно завидно умение със своята игра и се класира в "златната" среда на турнира. Първенството се отличи с няколко значими промени, с които се подобри организацията и играта стана по-динамична. За първи път бяха въведени ограничения от 2 часа време за игра и швейцарска система на класиране, съобщиха организаторите. Турнирът се проведе с финансовата подкрепа на Агенцията за хората с увреждания по проект "Табла без граници".

***

През м. септември 2025 в КХУП ул. Гренадирска 30 (Клуб на слепите) бяха раздавани помощни технически средства на членове на организацията на слепите. Тези средства се предоставят ежегодно от Централно управление на ССБ, чрез Регионалните организации според брой членове на всяка организация. УС на ТО ССБ Плевен на свое заседание прецени и предложи членове на организацията, които да получат необходимите им помощни средства.

инж. Румен Петков, Организатор клуб,

ул. Гренадирска 30, Плевен

Клубни участия

Петият фестивал на старата градска песен “Аз съм мома беленчанка“ се състоя на 13 септември от 10 часа на сцената на Архитектурен комплекс „Колю Фичето“, гр. Бяла. русенско. Вокална група "Пей, сърце", с ръководител и корепетитор Емилия Костова, ВГ "Пендара" с ръководител и корепетитор Маргарита и  ВГ Ггороцвет, с ръководител Мария Петрова бяха участниците във фестивала от гр. Плевен. За своето участие и прекрасно изпълнение те бяха удостоени със златни медали и грамоти за участие. Прекрасното време, перфектната организация от страна на домакините допринесоха за едно прекрасно изживяване на нашите певици.
Майстор Кольо Фичето построява моста над река Янтра край Бяла през 1867 г. Никола Иванов Фичев, известен като Кольо Фичето и наричан Уста Колю Фичето (през турското „уста“ от арабското „устаз“ – майстор, учител, професор), е български възрожденски строител, архитект и скулптор. Идеята за изграждането на моста е дадена през 1865 г. по настояване на управителя на Дунавския вилает по онова време Мидхат паша. За построяването му полският инженер Людмил Рола, който бил на служба при Мидхат паша, поискал три милиона гроша, а майстор Колю Фичето – най-известният възрожденски майстор строител, се наел да го построи за 700 000 гроша, като заложил честта и живота си. Турският управител възложил на българския майстор да съгради мост, който да свързва Русе, Велико Търново, Ботевград и София. Уста Кольо Фичето се върнал във Велико Търново взел восъчни свещи и започнал да работи върху плана на моста. Дни наред нагрявал восъка на пламък, а после огъвал и слепвал свещите. След две седмици майсторът направил модел на равен мост с 14 свода подобен на старите римски мостове, с опростена, здрава конструкция. След това Фичето се върнал в Бяла и започнал да измерва нивото на реката. Строежът на моста започва през 1865 г. и две години по-късно през 1867 г. мостът вече свързвал двата бряга на река Янтра. Доволен от свършената работа Мидхат паша наградил майстора от името на султана с орден „Меджидие”, подарил му 50 хиляди гроша и голямо място в Търново. Носещите стълбове на моста са украсени със символни скулптури: грифон, лъв, нимфа, лебед. Мостът е истинско художествено произведение. При него се наблюдава уникално съчетание между архитектура и скулптура. До този момент подобни орнаменти са използвани само за украса на сгради. Неравната зидария на моста е облицована с плътен, добре обработен варовик, устоите имат вълнообразен завършек. Всеки устой наподобява фасада на сграда, пропускателните отвори са оформени като отворени и затворени прозорци. Мостът е изграден от издялан камък от местен варовик и варов хоросан, дълъг е 276 м и широк 9 м.

Еднодневен излет до село Байкал

Винаги е много приятно, разтоварващо и разбира се здравословно, когато човек е сред природата, още повече когато е на възраст или с увреждане. Много са кътчетата в нашата Родина, които със своята омайваща красота, които пленяват човек, зареждат го с повече положителна енергия и емоции. Именно едно такова място е природата край с. Байкал, област Плевен, която природа хора с увреждания и пенсионери избраха за своята еднодневна екскурзия.  На 20 септември 2025 г. членове от клубовете на хората с увреждания и пенсионера към Община Плевен, се отправиха към с. Байкал. От 10 часа петдесет членове отпътуваха с автобус към крайдунавското село. Въпреки, че много от присъстващите са посещавали многократно този чуден край от нашата Родина, това не им попречи за едно приповдигнато настроение и емоции още от самото начало, които ги съпътстваха целия ден. Байкал е на брега на река Дунав. Известно е с рибарите и техните лодки, римските останки от Улпия Ескус и напредничавия Астросъбор, който събира деца-астрономи от региона всяко лято, за да наблюдават звездите. Недалеч от Байкал е устието на Искър, а селото е спирка от  международната речна регата TID. Преди 9 септември, когато името му е било Бешлии, е имало пристанище и митница, после са спирали корабите на подводни криле. Сега там се прави яхтено пристанище и има идея за ферибот до отсрещния румънски град Корабия. От Божевски баир над селото може да видиш Карпатите, ако времето е ясно. Разходката сред красивата байкалска природа, чистият въздух, неумолимото септемврийско слънце поизмориха нашите излетници. Те си отпочинаха приятно в ресторанта към ловно-рибарската хижа край селото. Там сред уюта на рибарски мрежи, ловни трофеи и други всеки можеше да избере и хапне рибена чорба, рибни деликатеси и традиционни български ястия. Сред хубава храна, шеги, песни и емоции неусетно премина този обяд и всички отпочинали и с ведро настроение се завърнаха в Плевен.
инж. Румен Петков, Организатор клуб,

ул. Гренадирска 30, Плевен

С военен ритуал и панихида Плевен почете 148-ата годишнина от кръвопролитния
Трети щурм за Освобождението на града

На 11 септември 2025 г. се навършват 148 години от кръвопролитния Трети щурм за освобождението на Плевен. Той се провежда в деня на Св. Александър Невски – покровител на императора, с надежда за победа. Сраженията започват след интензивна четири дневна артилерийска подготовка, при крайно неблагоприятни атмосферни условия – проливен дъжд и гъста мъгла. Бойните действия се водят на три участъка – Източен, Централен и Южен, при съотношение на силите – 84 хилядна руско-румънска  армия срещу 35 хилядна турска армия, заела отлични отбранителни позиции и добре въоръжена. На изток, при село Гривица, след три самостоятелни атаки, румънските войски, подкрепяни от 2 руски полка овладяват един от най-силните опорни пунктове на турската армия. В боевете румънците дават 3 хиляди жертви, а укреплението, напоено с кръвта им, оттогава носи името „Кървавия” редут. На централния участък, при село Радишево, частите на четвърти корпус атакуват най-силното турско укрепление в района, отлично приспособено към местността – Омар бей табия. Въпреки волята за победа, настъплението завършва с неуспех. Убити и ранени са 4 500 руски войници и офицери. Най-успешни, но и най-кръвопролитни са сраженията на Южния участък при Зелените възвишения, където 13 000 отряд, под командването на генерал Михаил Дмитриевич Скобелев, превзема ключовите турски позиции  редутите Кованлък и Исса ага. Застрашил сърцето на турската отбрана, само на крачка от победата, но не получил подкрепление, след 30 часов неравен бой, ген. Скобелев отстъпва по заповед на руското командване. Убити и ранени са 6500 войници и офицери. В народната памет бившето бойно поле остава с името – „Мъртва долина”. В далечната 1882 година бащата на младия капитан Сергей Николаевич Матерн от Ревелски полк, загинал на Зелените възвишения и погребан в братска могила в днешния Скобелев парк, подарява на църквата „Свети Николай” в Плевен евангелие с молба всяка година на 11 септември да се отслужва панихида в памет на сина му и на всички загинали войни в ІІІ –я щурм. Комитетът „Цар Освободител  Александър ІІ” продължава тази традиция и след десетилетия прекъсване, Община Плевен и Регионален военноисторически музей – Плевен организират и провеждат пред Костницата в Скобелев парк – музей тази церемония.

С военен ритуал и панихида Плевен почете 148-ата годишнина от Третия щурм за Освобождението на града   С паметен ритуал пред Костницата в Скобелевия парк бе почетена 148-ата годишнина от Третия щурм за Плевен по време на Руско-турската освободителна война 1877-78 г. На почетен караул бяха военнослужещи от Плевенския гарнизон. Панихида в памет на загиналите в най-драматичния и кръвопролитен щурм за Освобождението на града отслужиха свещеници от плевенския православен храм „Св. Троица“. Участие в ритуала взеха кметът на Община Плевен д-р Валентин Христов и секретарят на Общината Соня Ганева, областният управител на Област Плевен инж. Мартин Мачев, началникът на Висшето военновъздушно училище "Георги Бенковски" бригаден генерал Юлиян Радойски, ст. комисар Стефан Стефанов - началник на плевенския затвор, военнослужещи от Плевенския гарнизон, представители на военно-патриотични организации, културни институти и граждани. Присъстваха и ученици от клуб „Млади възрожденци“ при НУ „Христо Ботев“ – Плевен със своите преподаватели. Директорът на Регионалния военноисторически музей (РВИМ) Нели Станева припомни факти около сраженията при Плевен по време на Руско-турската война, като отбеляза, че в хода на бойните действия битката за Плевен добива ключово значение и решава изхода на войната. Припомнено бе и началото на традицията за ритуала - поставено през далечната 1881 г. по инициатива на полк. Николай Матерно.

В знак на признателност към загиналите в битката за Плевен този ден пред Костницата бяха положени венци и цветя.

Плевен отбеляза 140 години от Съединението с тържествени церемонии и концерти
С тържествен ритуал Плевен отбеляза деня на Съединението между Княжество България и Източна Румелия на 6 септември. Събитието се състоя пред паметника на Четвърти пехотен полк в Градската градина, където от 11:00 ч. започна церемонията с приемане на почетния караул. След това свещениците отец Христо и отец Антон отслужиха панихида в памет на загиналите в Сръбско-българската война от 1885 г. Честването на 140-тата годишнина от това значимо историческо събитие събра десетки жители на Плевен пред паметника. Присъстваха народни представители от 15 МИР – Плевен, кметът на Община Плевен д-р Валентин Христов и неговите заместници, както и председателят на Общински съвет – Плевен доц. д-р Иван Малкодански и общински съветници. Събитието бе уважено и от заместник-областния управител на Област Плевен Павлин Фильовски, както и представители на политически партии, обществени организации, институции, военнослужещи, ученици от клуб „Млади възрожденци“ при НУ „Христо Ботев“ – Плевен и граждани и гости на града.

Историкът д-р Димитър Петров от Регионалния исторически музей на Плевен изнесе слово за важността на събитията от 6 септември 1885 г. Той каза: „Днес почитаме едно от най-значимите събития в новата българска история – Съединението от 6 септември 1885 г.! Само седем години след своето Освобождение, българският народ намери сили и смелост да извърши едно дело, което мнозина тогава са смятали за невъзможно – обединението на Княжество България с Източна Румелия. Това не е акт, наложен отвън, а дело на самия народ, на българи, които вярват, че националното единство е по-ценно от политическите сметки и международния натиск. Преди 140 години от Пловдив до най-отдалечените кътчета на България зазвънява един звън – този на свободата и националното достойнство. И когато младата ни държава е заплашена от угрозата на войната, народът отново показва своята решителност. На бойните полета при Сливница, Драгоман и Пирот българските войници показват, че Съединението е не само дума, а сила, която води, обединява и побеждава. Съединението е не просто исторически акт, а урок по смелост, по дързост и по вяра в собствените ни сили и по обич към Отечеството! То ни напомня, че съдбините на България зависят преди всичко от самите нас, от нашата воля и единство. Днес всички ние се прекланяме не само пред едно събитие от миналото, прекланяме се пред паметта на нашите предци – хора, които със слово, дело и жертви ни оставиха завета: Съединението прави силата! Нека този завет не остане изписан само върху фасадата на Народното събрание, а бъде жив в ежедневието на всеки от нас. Да ни води и днес, когато България има нужда от единство, подкрепа и вяра в собствените си сили.

Да живее Съединението! Да живее България!“

В знак на почит и признателност пред паметника на Четвърти пехотен полк бяха положени венци и цветя.

Вечерта, преди Деня на Съединението на Княжество България с Източна Румелия, стотици плевенчани и гости на града се събраха на празничен концерт на централния площад „Възраждане“, организиран от Община Плевен. Плевенска филхармония, Общински хор „Гена Димитрова“, „Геомарчало“, Северняшки ансамбъл за народни песни и танци „Иван Вълев“, Общински духов оркестър и Детски хор „Звъника“ взеха участие под диригентската палка на Георги Милтиядов. Концертът започна с изпълнение на националния химн „Мила Родино“.

Четвъртокласници участваха в открит урок по родолюбие преди Деня на независимостта

Ученици от четвърти клас в НУ „Отец Паисий“ в Плевен участваха в открит урок по родолюбие, проведен в двора на Първановата къща, разположена в Възрожденския комплекс. Урокът, организиран от Община Плевен и общинските съветници Данаил Раденцов, Тихомир Стойков и Захари Дончев, предшества отбелязването на Деня на независимостта на България, който се чества на 22 септември. По време на събитието, заместник-кметът с ресор „Хуманитарни дейности“ Елина Петрова приветства младите участници, докато представителите от Общинския ученически парламент ги посрещнаха с питка и мед. Историкът д-р Димитър Петров, който е и заместник-директор на Регионалния исторически музей в Плевен, разказа на децата интересни факти за периода след Освобождението на България. Той обясни какво представлява конституцията, кой я създава, и какви важни събития са довели до Съединението и обявяването на Независимостта, подчертавайки значимостта на датите 6 и 22 септември.

Учениците с голям ентусиазъм участваха в организираната викторина, като всички получиха подаръци и разгледаха историческата Първанова къща. В края на събитието децата имаха възможност да се снимат за спомен от този образователен ден.

Плевен отбеляза 117 г. от обявяването на Независимостта на България

С поднасяне на венци и цветя пред паметната плоча на площад „Стефан Стамболов” при Драматично-кукления театър „Иван Радоев”, където на 22 септември 1908 година пред плевенчани е прочетен Манифестът за независимост на княз Фердинанд, Плевен чества днес 117-та годишнина от обявяване Независимостта на България. Тържественият ритуал започна с приемане на почетния караул от военни формирования от гарнизон Плевен и изпълнения на родолюбиви песни от Общински хор „Гена Димитрова“, с участието и на Общинския духов оркестър.

На площада бяха народни представители от 15 МИР - Плевен, кметът на Община Плевен д-р Валентин Христов и екипът му, председателят на Общински съвет - Плевен доц. д-р Иван Малкодански и общински съветници, областният управител инж. Мартин Мачев, представители на политически сили, културни институти, родолюбиви граждани, много ученици, сред тях и децата от клуб „Млади възрожденци“ при НУ „Христо Ботев“ – Плевен със своите преподаватели. За историческите събития отпреди 117 години припомни историкът д-р Володя Попов - директор на Регионалния исторически музея:

„На днешната дата българският народ чества 117 години от обявяването на своята Независимост. Независимост, която определя нов статут на българската държава на политическата сцена на Европа и света. Тази дата, заедно с Освобождението на България от 1878 г. и Съединението от 1885 година, са трите основни дати, които определят характеристиката на българския суверенитет. Неслучайно тази характеристика е сложна, противоречива, винаги в борба за единство, за да може България в един определен момент да осъзнае, че търси най-правилната формула на своята държава.

Защо е важна тази дата? Държавата е тази, която представлява интереса на обществото, на нацията, и като такава българската държава е минала три етапа на самостоятелност през своята хилядолетна история. С Първата българска държава - на Аспарух и Симеон, която има обществено-федеративен характер. С Втората държава на Асеневци, която е държава на българската народност, консолидирана и тържествуваща в Европа през Средновековието. И Третата българска държава – държавата на българската нация. Тази държава е това олицетворение на каузата на българското национално Възраждане и българската национална революция, която започва през 17 век, преминава през борбата за църковна независимост, през борбата за самостоятелно училище и църква, през политическите борби и накрая се ознаменува с този акт на обявяване на Независимост през 1908 година. Обявяването на Независимостта е обективен завършек, продукт на външни и вътрешни фактори, обаче кои са определящи - ние трябва да преценим. Българската независимост е изненада. Тя е изненада за Европа, изненада е и за българския политически и духовен елит, защото е написана „на коляно“ на 21 срещу 22 септември 1908 година във влака от Русе за Велико Тръново и след литургията в „Св. Четиридесет мъченици” от Фердинанд документът е прочетен пред Търновската общественост. Тя е изненада за голяма част и от състава на управляващия елит на България, но независимо от това всички единно застават зад обявяването на Независимостта. Българската независимост е край на българското Възраждане и след нейното обявяване започва един дълъг период на утвърждаване на българската държава – не по-малко труден и противоречив“.

В знак на признателност пред паметния знак, поставен пред театъра за 100-годишнината от Независимостта на България, бяха поднесени венци и цветя.

